Aalborg Universitetshospital snupper en klar førsteplads over landets øvrige hospitaler, når det gælder behandlingen af brystkræft. Det viser en analyse foretaget af Dagens Medicin, der i disse uger rangerer landets hospitaler inden for en lang række behandlinger. I denne uge er de nået til kræftområdet, og her indtager Aalborg UH en klar førsteplads, når det gælder behandlingen af brystkræft. - Det er en holdindsats - Vi er stolte over placeringen på årets liste, som vidner om, at kvaliteten af brystkræftbehandlingen på Aalborg Universitetshospital er god. Det kan vi tilskrive en holdindsats fra alle faggrupper på tværs af de specialer, som behandler brystkræft, fortæller ledende overlæge ved Plastik- og Mammakirurgisk Afdeling, Lene Birk-Sørensen. Opfølgning af behandling En af årsagerne til førstepladsen skal ifølge opgørelsen findes i, at Region Nordjylland er god til at indberette opfølgningen på højrisikopatienter efter behandling. Faktisk er Region Nordjylland den eneste region, der lever op til standarden. - I Aalborg har vi sat ekstra fokus på at indberette opfølgningsdata, som er vigtige for at vurdere det samlede udfald efter behandling af brystkræft. Det glæder os, at resultatet af den indsats kan ses af opgørelsen, siger Lene Birk-Sørensen. Dagens Medicins opgørelse bygger på årsrapporten fra DBCG Kvalitetsdatabase for Brystkræft. Her konkluderes det, at alle hospitaler leverer kvalitet på det kirurgiske område, men at der er sket en fremgang i bl.a. Nordjylland.

Referat:
Aalborg Universitetshospital topper listen over landets bedste hospitaler, når det kommer til behandling af brystkræft.